บสก.ลุยซื้อหนี้บสท.3.9พันล้าน
บสก. ลุยซื้อสินทรัพย์ บสท. 3.9 พันล้านบาท ตั้งเป้าปีนี้กวาดเอ็นพีแอลแบงก์ 2 หมื่นล้าน
30 ต.ค. 2565

บสก. ลุยซื้อสินทรัพย์ บสท. 3.9 พันล้านบาท ตั้งเป้าปีนี้กวาดเอ็นพีแอลแบงก์ 2 หมื่นล้าน
นายสุเมธ มณีวัฒนา กรรมการผู้จัดการใหญ่ บริษัทบริหารสินทรัพย์ กรุงเทพพาณิชย์  (บสก.)  เปิดเผยว่าได้ลงนามในบันทึกความเข้าใจ การรับซื้อสินทรัพย์ด้อยคุณภาพ (เอ็นพีแอล) และ สินทรัพย์รอการขาย(เอ็นพีเอ) จากบรรษัทบริหารสินทรัพย์ไทย(บสท.)    แบ่งเป็น 2 ฉบับ ฉบับแรก มีสาระสำคัญ คือ บสก. สนใจที่จะซื้อเอ็นพีแอลและเอ็นพีเอ คงเหลือ ส่วนที่เป็นของ บสก. ทั้งหมดโดยการชำระเงินค่าซื้อขายสินทรัพย์ดังกล่าว จำนวน 3,922 ล้านบาท และฉบับที่ 2 บสก. มีความสนใจที่จะรับซื้อหนี้ด้อยคุณภาพ และทรัพย์สินรอการขายในส่วนที่ บสท. ได้รับโอนจากสถาบันผู้โอนทุกราย 
อย่างไรก็ตามในปีนี้ บสก. ได้ทยอยรับซื้อรับโอนสินทรัพย์ด้อยคุณภาพจากสถาบันการเงินมาบริหารจัดการอย่างต่อเนื่อง โดยได้รับซื้อเอ็นพีแอล จากสถาบันการเงินแล้ว 10,178 ล้านบาท รวมทั้งอยู่ระหว่างเจรจากับสถาบันการเงินเพื่อรับซื้อ เอ็นพีเอมูลค่าประมาณ 6,000 ล้านบาท ซึ่งก่อนหน้านี้ได้รับซื้อเอ็นพีเอ จากกองทุนเพื่อการฟื้นฟูและพัฒนาระบบสถาบันการเงิน มาบริหารอีก จำนวน 93 รายการ มูลค่า 675 ล้านบาท ประกอบด้วย อาคารสำนักงาน บ้านพักอาศัย ห้องชุดสำนักงาน โกดัง และที่ดินเปล่า ดังนั้นในปีนี้ บสก. คาดว่าจะสามารถรับซื้อรับโอน เอ็นพีแอลและเอ็นพีเอ  จากสถาบันการเงินมาบริหารจัดการได้ประมาณ 2 หมื่นล้านบาท ซึ่งสูงกว่าเป้าหมายที่กำหนดไว้
ทั้งนี้ปัจจุบัน บสก. มีเอ็นพีแอล ในความดูแลทั้งสิ้น 43,436 ราย คิดเป็นมูลค่า 230,861 ล้านบาท ขณะที่มี NPA จำนวน 14,029 ราย คิดเป็นมูลค่า 36,432 ล้านบาท โดยวัตถุประสงค์หลักของการรับซื้อทรัพย์สินจากธนาคารพาณิชย์มาบริหารจัดการ มุ่งเน้นการเป็นเครื่องมือสำคัญของรัฐที่จะช่วยแก้ปัญหาและลดหนี้ด้อยคุณภาพในระบบสถาบันการเงิน เพื่อส่งเสริมการพัฒนาเศรษฐกิจของประเทศอย่างมีประสิทธิภาพต่อไปในอนาคต